12. ΑΠΟΦΑΣΙΣ ΥΠΟΥΡΓΟΥ ΕΞΩΤΕΡΙΚΩΝ Αριθ. Ε542-2 της 27 Ιουν./27 Ιουλ. 1966 (ΦΕΚ Β΄ 465) Περί κυρώσεως κανονιστικής διατάξεως περί επιβολής φόρου 3% επί των Μετοχιακών μισθωμάτων υπέρ του Ταμείου της Ιεράς Κοινότητος Αγίου Όρους. Έχοντες υπ' όψιν το άρθρ. 6 του Ν.Δ/τος της 10ης Σεπτ. 1926 "περί κυρώσεως του Καταστατικού Χάρτου του Αγίου Όρους, κυρούμεν την υπό της Ιεράς Δισενιαυσίου Συνάξεως του Αγίου ΄Ορους κατά την συνεδρίαν αυτής της 5ης Μαΐου 1964 ψηφισθείσαν Κανονιστικήν Διάταξιν περί επιβολής φόρου 3% επί των εισπραττομένων υπό των Ιερών Μονών Μετοχιακών Μισθωμάτων υπέρ του Ταμείου της Ιεράς Κοινότητος Αγίου Όρους, ης το κείμενον έπεται: Άρθρ.1.-Από του τρέχοντος έτους και εις το διηνεκές επιβάλλεται εις όφελος του Ταμείου της Ιεράς Κοινότητος φόρος 3% επί των Μετοχιακών Μισθωμάτων των εισπραττομένων υπό των Ιερών Μονών παρά του Δημοσίου. Άρθρ.2.-Η είσπραξις του φόρου τούτου γίνεται υπό της Ιεράς Επιστασίας άμα τη εισπράξει των μετοχιακών μισθωμάτων υπό των Ιερών Μονών παρά του Δημοσίου. Άρθρ.3.-Η εκτέλεσις του παρόντος άρχεται άμα τη υπογραφή ταύτης υπό του Σώματος της Δισενιαυσίου Ιεράς Συνάξεως. 